CELEX: 62021CN0791
Language: sk
Date: 2021-12-16 00:00:00
Title: Vec C-791/21 P: Odvolanie podané 16. decembra 2021: Bundesrepublik Deutschland proti rozsudku Všeobecného súdu (tretia komora) zo 6. októbra 2021 vo veci T-745/18, Covestro Deutschland AG/Európska komisia

14.2.2022   
            
            
               SK
            
            
               Úradný vestník Európskej únie
            
            
               C 73/22
            
         
      Odvolanie podané 16. decembra 2021: Bundesrepublik Deutschland proti rozsudku Všeobecného súdu (tretia komora) zo 6. októbra 2021 vo veci T-745/18, Covestro Deutschland AG/Európska komisia
      (Vec C-791/21 P)
      (2022/C 73/27)
      Jazyk konania: nemčina
      
         Účastníci konania
      
      
         Odvolateľka: Bundesrepublik Deutschland (v zastúpení: J. Möller a R. Kanitz, splnomocnení zástupcovia)
      
         Ďalší účastníci konania: Covestro Deutschland AG, Európska komisia
      
         Návrhy odvolateľky
      
      Odvolateľka navrhuje, aby Súdny dvor:
      
                  —
               
               
                  zrušil rozsudok Všeobecného súdu Európskej únie zo 6. októbra 2021 vo veci T-745/18 v rozsahu, v akom zamieta žalobu ako neopodstatnenú,
               
            
                  —
               
               
                  zrušil rozhodnutie Komisie z 28. mája 2018 o štátnej pomoci SA.34045 (2013/c) (ex 2012/NN) poskytnutej Nemeckom pre odberateľov základného zaťaženia podľa § 19 StromNEV, C(2018) 3166 final za roky 2012 a 2013 v súlade s článkom 61 prvým pododsekom Štatútu Súdneho dvora,
               
            
                  —
               
               
                  uložil Komisii povinnosť nahradiť trovy konania na Všeobecnom súde a na Súdnom dvore.
               
            
         Odvolacie dôvody a hlavné tvrdenia
      
      Odvolateľka uplatňuje jediný odvolací dôvod založený na porušení článku 107 ods. 1 ZFEÚ. Všeobecný súd sa dopustil nesprávneho právneho posúdenia, keď vychádzal z toho, že režim zavedený § 19 ods. 2 Stromnetzentgeltverordnung (nemecký predpis o sieťových poplatkoch, ďalej len „StromNEV“) je štátnou pomocou v zmysle článku 107 ods. 1 ZFEÚ.
      Po prvé Všeobecný súd pri posudzovaní štátnej povahy sieťových poplatkov nesprávne právne posúdil, že existencia povinného zaťaženia konečných odberateľov alebo zákazníkov a štátna kontrola nad prostriedkami alebo nad správcami týchto prostriedkov boli dvoma prvkami, ktoré „tvoria alternatívu“.
      Po druhé Všeobecný súd pri posudzovaní existencie „povinného zaťaženia konečných odberateľov alebo zákazníkov“ nesprávne právne posúdil, že vzťah medzi dodávateľom elektrickej energie a konečným odberateľom elektrickej energie je irelevantný. Navyše Všeobecný súd nesprávne zohľadnil povinnosť spočívajúcu vo výbere poplatku, a nie zákonnú povinnosť úhrady sieťových poplatkov.
      Po tretie Všeobecný súd pri posudzovaní existencie štátnej kontroly alebo dispozičnej právomoci štátu nesprávne právne posúdil, že výlučné určenie vybraných sieťových poplatkov nevylučuje, aby štát mohol týmito prostriedkami disponovať.